Адыгэбзэр зэвгъэщIэж, маржэ хъунхэ

Дунейпсо Адыгэ Хасэм  адыгэхэм закъызэрыхуигъэза псалъэ
ПщIэ зыхуэтщI ди лъэпкъэгъухэ, мыр Дунейпсэ Адыгэ Хасэм зыкъызэрыфхуигъазэ псалъэщи, дыноволъэIу гупсэхуу фыкъыщIэдэIуу, акъылэгъу фыкъыддэхъуну.
Адыгэр зи щхьэ пщIэ хуэзыщIыж лъэпкъ щыпкъэу, адрей лъэпкъхэм ядэгъуэгурыкIуэфу, ауэ адыгэ нэсу къызэрынэжын хуейр и лъым хэту игъащIэ лъандэм къокIуэкI. Гуауэрэ хьэзабкIэ гъэнщIа илъэс мин бжыгъэхэм къакIуэцIырихащ абы лъэпкъым и дамыгъэ нэхъыщхьэ дыдэр – адыгэбзэр. Абырэ Iуащхьэмахуэ зи дыщэ таж ди Хэку уардэмрэщ дэ нобэ нэхъ дызэзыпхыуи, гугъапIэ нэхъ къыдэзытуи диIэхэр.
АтIэми, зи щхьэ къэзыгъэпцIэжыну хуэмей дэтхэнэ адыгэм дежкIи нэрылъагъущ лъэпкъым и гурыгъухэри и грущIэхэри зэщIэзыфа ди анэдэлъхубзэ гъэщIэгъуэныщэр щIэгъэхуэбжьауэ нобэ зэрытIэщIэкIыр.
Маржэ хъужыхэн, дывгъэхъумэ ди адыгэбзэ дахэр зи къупщхьэ тхэлъ ди адэжьхэм я хьэтыркIэ, къыфщIэджэ Хэкужьым и хьэтыркIэ, ди къэкIуэнур Iей хъунуми, фIы хъунуми зэлъыта ди щIэблэм и хьэтыркIэ. Дунейр зэрыхъунур зыщIэр Аллыхьым и закъуэщ, ауэ щыхъукIэ, пщэдей дыщIагъэкъуэншэжын едывмыгъащIэ нобэ къытщIэхъуэ ди щIэблэм, къаIурыдывмыгъэч Аллыхь талэм къытIурилъхьэ бзэ дахэр. Ди щIэблэм анэдэлъхубзэр яIурылъу къэгъэхъунымкIэ нэхъ еджапIэ пажэ дыдэу щыIэр унагъуэращи, Тхьэ лъапIэу лъагэр къывыдогъэлъэIу, щыфхъумэ фи унагъуэхэм адыгэбзэр, фепсалъэ фи бынхэм адыгэбзэкIэ, дызэвгъэпсалъэ адыгэхэр адыгэбзэкIэ

http://a-shibzukho.livejournal.com/21724.html